CELEX: 62016TN0165
Language: lv
Date: 2016-04-18 00:00:00
Title: Lieta T-165/16: Prasība, kas celta 2016. gada 18. aprīlī – Ryanair un Airport Marketing Services/Komisija

20.6.2016   
            
            
               LV
            
            
               Eiropas Savienības Oficiālais Vēstnesis
            
            
               C 222/24
            
         Prasība, kas celta 2016. gada 18. aprīlī – Ryanair un Airport Marketing Services/Komisija
   (Lieta T-165/16)
   (2016/C 222/30)
   Tiesvedības valoda – angļu
   
      Lietas dalībnieki
   
   
      Prasītājas: Ryanair Ltd (Dublina, Īrija), Airport Marketing Services Ltd (Dublina) (pārstāvji – G. Berrisch, E. Vahida un I. Metaxas-Maragkidis, advokāti, un B. Byrne, Solicitor)
   
      Atbildētāja: Eiropas Komisija
   
      Prasītāju prasījumi:
   
   
               —
            
            
               atcelt Eiropas Komisijas 2014. gada 15. oktobra Lēmuma (ES) 2016/287 par valsts atbalstu SA.26500 (2012/C) (ex 2011/NN, ex CP 227/2008), ko Vācija piešķīrusi par labu Flughafen Altenburg-Nobitz GmbH un Ryanair Ltd (OV 2016, L 59, 22. lpp.), 1. panta 4. punktu un 2.–4. pantu un
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītājas izvirza četrus pamatus.
   
               1.
            
            
               Ar pirmo pamatu tiek apgalvots, ka ar minēto lēmumu esot pārkāpti ES Pamattiesību hartas 41. pants, labas pārvaldības princips un prasītāju tiesības uz aizstāvību, jo Komisija neesot piešķīrusi prasītājām piekļuvi izmeklēšanas lietai un neesot devusi tām iespēju efektīvi darīt zināmus savus apsvērumus.
            
         
               2.
            
            
               Ar otro pamatu tiek apgalvots LESD 107. panta 1. punkta pārkāpums, jo Komisija neesot pierādījusi selektivitāti.
            
         
               3.
            
            
               Ar trešo pamatu tiek apgalvots LESD 107. panta 1. punkta pārkāpums, jo Komisija esot kļūdaini secinājusi, ka ar līgumu starp lidostu un prasītājām esot piešķirta priekšrocība prasītājām. Komisija esot nepamatoti atteikusies pieņemt prasītāju piedāvāto salīdzinošo analīzi un esot pieļāvusi acīmredzamas kļūdas novērtējumā, un savā rentabilitātes analīzē neesot norādījusi pamatojumu, jo tā neesot piešķīrusi atbilstošu vērtību saskaņā ar mārketinga pakalpojumu līgumiem sniegtajiem mārketinga pakalpojumiem; tā esot kļūdaini noraidījusi argumentāciju, ar kuru ir ticis pamatots lidostas lēmums pirkt mārketinga pakalpojumus, esot nepamatoti noraidījusi iespēju, ka daļa no mārketinga pakalpojumiem varētu būt tikusi pirkta vispārējo interešu mērķiem; savus secinājumus par rentabilitātes aprēķinu tā esot balstījusi uz nepilnīgiem, neuzticamiem un neatbilstošiem datiem un kļūdaini neesot ņēmusi vērā būtiskākās priekšrocības, ko sniedz lidostas un Ryanair starpā noslēgtais Lidostas pakalpojumu līgums.
            
         
               4.
            
            
               Ar ceturto pamatu pakārtoti tiek apgalvots LESD 107. panta 1. punkta un 108. panta 2. punkta pārkāpums, jo Komisija, uzskatot, ka atbalsts Ryanair un Airport Marketing Services esot līdzvērtīgs (Komisijas aprēķinātajiem) lidostas kopīgajiem marginālajiem zaudējumiem, nevis faktiskajam Ryanair un Airport Marketing Services ieguvumam, esot pieļāvusi acīmredzamu kļūdu vērtējumā un kļūdu tiesību piemērošanā. Komisijai esot bijis jāpārbauda, cik lielā mērā apgalvotais labums faktiski tika pārcelts uz Ryanair pasažieriem. Turklāt tā neesot aprēķinājusi konkurences priekšrocības, kuras Ryanair esot guvis, izmantojot apgalvoto atbalstu, un tā neesot pienācīgi paskaidrojusi, kāpēc lēmumā norādītās atbalsta summas atgūšana esot bijusi nepieciešama, lai nodrošinātu, ka tiek atjaunota situācija, kāda ir bijusi pirms atbalsta piešķiršanas.